Dale Derkatch

Dale Derkatch (s. 17. lokakuuta 1964 Preeceville, Saskatchewan, Kanada) on kanadalainen entinen jääkiekkohyökkääjä ja nykyinen valmentaja. Hän pelasi koko ammattilaisuransa Euroopassa, Italian, Suomen, Saksan ja Sveitsin sarjoissa. Pelaajauransa jälkeen Derkatch on valmentamisen lisäksi toiminut myös kykyjenetsijänä.

 Pelaajaura 
Derkatch syntyi Saskatchewanin Preecevillessä, mutta perhe muutti Winnipegiin, Manitobaan Dalen ollessa yksivuotias. Hän aloitti juniorikiekkoilun Winnipegissä ja siirtyi B-juniori-ikäisenä opiskelemaan Athol Murray College of Notre Dame -sisäoppilaitokseen Wilcoxiin ja pelasi koulun maineikkaassa joukkueessa. Valmistuttuaan koulusta Derkatch jatkoi jääkiekkouraansa WHL-junioriliigan Regina Patsissa.

Patsissa Derkatch pelasi vähän yli kolme kautta erinomaisin tuloksin: 204 ottelussa hän teki 222 maalia ja antoi 269 syöttöä eli teki yhteensä 491 pistettä. Tämä on yhä (vuoden 2007 tietojen mukaan) seuran ennätys. Hänet valittiin liigan vuoden tulokkaaksi vuonna 1982. Hän pelasi myös kahdesti nuorten MM-turnauksessa, Kanada voitti pronssia vuonna 1983.

Edmonton Oilers varasi Derkatchin NHL:ään vuonna 1983, seitsemännellä kierroksella numerolla 140. Varausnumeroa voidaan pitää heikkona hänen juniorisaavutuksiinsa nähden, mutta se oli odotettavissa, sillä Derkatch oli vain 165 cm pitkä ja painoi 66 kg. Kolmannen Reginan-kauden jälkeen Oilers tarjosi Derkatchille sopimusta, mutta tämä oli harjoitellut suuren osan kevättä ja kesää Kanadan olympiajoukkueen mukana, eikä päässyt Oilersin harjoitusleirille.

Seuraavalle kaudelle Derkatch päätti siirtyä Eurooppaan ja pelasi Italian liigassa Bolzanon joukkueessa. Kauden lopuksi hän palasi vielä Reginaan ja pelasi Patsissa neljä ottelua lisää. Seuraavallakin kaudella hän jatkoi Serie A:ssa, tällä kertaa A&O Asiagossa. Italiassa Derkatch jatkoi näyttävien pistelukemien sarjaansa ja teki 73 ottelussa tehot 111+156=267.

Italiasta Derkatch siirtyi SM-liigaan ja pelasi kolme kautta Tampereen Ilveksessä. Taso Suomessa oli kovempi kuin Italian liigassa, mutta Ilveksessäkin Derkatch oli tähti.

Suomen-vuosien jälkeen Edmonton Oilers tarjosi Derkatchille jälleen NHL-sopimusta. Sopimus oli kuitenkin kaksisuuntainen eli Derkatchin palkka olisi pienentynyt merkittävästi, mikäli hänet olisi Oilersin sijasta määrätty pelaamaan farmijoukkueessa. Derkatch ei suostunut tähän, vaan jatkoi Euroopassa, Saksan 1. Bundesligan Hedos Münchenissä.

Pelattuaan vuoden Münchenissä Derkatch pelasi kaksi kautta Star Bulls Rosenheimin joukkueessa ja siirtyi sitten vuodeksi Sveitsin liigaan Zürich Lionsiin. Sieltä hän palasi Saksaan ja pelasi vielä kuusi kautta, Münchenin lisäksi Düsseldorfissa, Kaufbeurerissa ja Garmisch-Partenkirchenin SC Riesserseessä.

 Peliuran jälkeen 
Peliuransa päätettyään Derkatch palkattiin vuonna 1999 Washington Capitalsin Länsi-Kanadasta vastaavaksi kykyjenetsijäksi. Tässä toimessa hän jatkoi vuoteen 2004, jolloin hän ryhtyi vanhan koulunsa Athol Murray Collegen jääkiekkotoiminnan johtajaksi. Derkatch myös valmensi B-juniorijoukkuetta, jossa hän oli itse aikanaan pelannut. Derkatch on perustellut uranvaihtoa perhesyillä: kykyjenetsijän työssä joutuu hänen mukaansa matkustamaan liikaa.

Derkatchin WHL-joukkue Regina Pats jäädytti hänen pelinumeronsa 16 vuonna 1999.

Kesällä 2008 Derkatch siirtyi valmentamaan Regina Patsia. Hän solmi kolmivuotisen sopimuksen, jonka seura kuitenkin irtisanoi jo ensimmäisen kauden jälkeen toukokuussa 2009 joukkueen menestyttyä heikosti ja jäätyä pudotuspelien ulkopuolelle.

 Perhe-elämä 
Derkatchin perheeseen kuuluvat vaimo Maria, jonka hän tapasi toimiessaan Capitalsin kykyjenetsijänä – tämä työskenteli tuolloin myös Capitalsin organisaatiossa – sekä kolme lasta: Madison (Dalen tytär aiemmasta avioliitosta), Dale jr. ja Dayce.

 Tilastot 
 1981–1982  Regina Pats  WHL  71  62  80  142  92  19  11  23  34  38 1982–1983  Regina Pats  WHL  67  84  95  179  62  5  5  4  9  13  JMM  7  3  4  7  2 1983–1984  Regina Pats  WHL  62  72  87  159  92  23  12  41  53  54  JMM  7  5  0  5  4 1984–1985  Regina Pats  WHL  4  4  7  11  0  7  2  5  7  10   HC Bolzano  Serie A  36  51  75  126  30  –  –  –  –  – 1985–1986  Asiago  Serie A  28  41  59  100  18  –  –  –  –  –   Manitoban yliopisto  CIAU  2  3  2  5  2  –  –  –  –  – 1986–1987  Ilves  SM-liiga  44  24  31  55  57  –  –  –  –  – 1987–1988  Ilves  SM-liiga  41  28  24  52  24  4  1  1  2  6 1988–1989  Ilves  SM-liiga  44  36  30  66  49  5  2  1  3  4 1989–1990  EC Hedos München  1.GBun  28  27  31  58  30  3  1  1  2  2 1990–1991  Sportbund DJK Rosenheim  1.GBun  44  40  51  91  38  11  8  15  23  10 1991–1992  Sportbund DJK Rosenheim  1.GBun  44  40  55  95  46  10  13  8  21  14 1992–1993  Zürcher SC  NLA  13  4  6  10  2  –  –  –  –  –   Düsseldorfer EG  1.GBun  20  5  11  16  10  11  2  7  9  4 1993–1994  Hedos München  1.GBun  44  19  26  45  43  6  4  5  9  4 1994–1995  Mad Dogs München  DEL  26  14  17  31  47  –  –  –  –  –   SC Riessersee  2.GBun  17  21  27  48  22  9  15  13  28  28 1995–1996  Kaufbeurer Adler  DEL  49  22  32  54  64  3  2  0  2  0 1996–1997  SC Riessersee  2.GBun  53  39  58  97  82  –  –  –  –  – 1997–1998  SC Riessersee  2.GBun  54  30  65  95  46  –  –  –  –  – 3 kautta  yhteensä  SM-liiga  129  88  85  173  130  9  3  2  5  10 7 kautta  yhteensä  1.GBun / DEL  255  167  223  390  278  44  30  36  66  34

 Lähteet 




 Aiheesta muualla 




Luokka:Kanadalaiset jääkiekkoilijat
Luokka:Kanadalaiset jääkiekkovalmentajat
Luokka:Vuonna 1964 syntyneet
Luokka:Elävät henkilöt